khistorydata/jeongjo-sjw-relations huggingface dataset:
정조 21년 · 목
秉模啓言廣開言路聖世美政也非有罔赦之干犯則未或以言而罪之是其意豈謂言言皆是誠恐罪其不是者則竝與是者而將有杜口之慮也近年以來以言獲罪久未疏釋者間多有之至如李安默疏中句語亦有箚着於臣身云而語有不審事沒指的故臣於其時不爲論卞且其被譴非由於臣而今於閱數歲之後適以是職登筵矣竊附前輩故事仰達伏願深留聖意亟命宥還其他未蒙敍者亦竝收敍敎以卿心則可諒卿言難從矣仍謂秉模曰以言獲罪人中李義弼則猶有可恕而若李安默其時疏語雖未盡記予豈爲一重臣有此靳持乎蓋出於爲世道深長慮也至於鎭井則得免反坐之律於渠幸耳何可擧論於收敍乎卿之重入鼎席先以李安默爲言者卿以箚着自己之事有此敷奏尙屬於私邊予則爲鎭世道不能允可者卽公也秉模曰臣之於李安默有何德之之事而如是懇懇乎此非私也乃朝廷之公議也本事又不大叚未承兪音則臣之退歸賓廳羞見卿宰之面矣
정조 21년 · 강
禁推副校理尹益烈
정조 21년 · 목
敎曰筵席附耳呫囁之狀極爲可駭副校理尹益烈先遞差後禁推
정조 21년 · 강
遞吏曹參議李城輔禮曹參判權裕
정조 21년 · 목
吏曹判書李秉鼎啓言今初九日親臨大享時奠幣瓚爵官例以本曹參議塡差禮儀使預差例以禮曹參判塡差而本曹參議李城輔在外禮曹參判權裕有實故矣敎以禮曹參判吏曹參議竝許遞今日政以在京無故人差出待下批牌招
정조 21년 · 강
汰拿鐵山監牧官林福麒仍飭本牧馬種蕃殖之方令該道兵使或附近防禦使論報太僕以聞
정조 21년 · 목
司僕寺啓言鐵山場卜定雌馬六十匹內九匹在道故失五十一匹今始上來故看品則俱是體小玄黃無一可以取種者間以二三禾兒駒苟然充數本牧椵炭兩島所牧之馬素稱㺚種善品馬籍所載壯雌馬亦爲三百十餘匹今於筵稟發關之下敢以如此疲劣款段者苟充來納者不但擧行之可駭本牧馬政可以推知請當該監牧官林福麒爲先汰去令該府拿問勘罪允之敎以素稱名牧而種落之體小必是政駒之政不若前而然其代令該曹各別擇差卿其嚴飭下送定限孳長使之更爲上送覓給揵種以責來效而取殖蕃畜之方亦令該道兵使或附近防禦使各出意見論理報來後以爲蘇弊之地而亦卽具由草記○義禁府啓言鐵山監牧官林福麒以宣沙浦僉使時在任所請依例發遣府羅將交代後拿來敎以待待命拿囚
정조 21년 · 강
開城留守趙鎭寬疏陳毋病乞遞賜批許之命其代另擇議薦
정조 21년 · 목
批以近聞老人向蘇殊甚爲幸卿於上來之後無以下去云弊局曠務極可悶許遞○敎曰挈矩以外事勢難强辭疏已許施開城留守之代可堪蘇弊者另擇議薦事令廟堂知悉
정조 21년 · 강
忠淸監司林濟遠陳疏乞遞賜批不許
정조 21년 · 목
疏略曰臣之父母墳在於去臣營一息之地陰陽所忌急於移薦擬以夏間經營此事而本道也故有冒禁之懼越疆也故無擅離之望如不及今一遞將無以粗完大役少伸至情又不但犬馬賤疾之末由自力而已伏乞特垂矜察早許遞免批以若有可據之例依請往省而卿之精力熟知之勿辭察任
정조 21년 · 강
遞校理金履喬副校理李顯默尹序東修撰申大尹副修撰李魯春以尹悌東爲校理尹益烈韓光植爲副校理李明淵李顯默爲修撰竝前望也
정조 21년 · 목
履喬以校準仕進內閣顯默序東魯春未肅拜大尹在外也
정조 21년 · 강
有政吏曹判書李秉鼎參判李敬一兵曹判書權欕進
정조 21년 · 목
以申耆爲吏曹參議洪明浩爲禮曹參判金載瓚爲同經筵成國民爲彥陽縣監李孝承爲全羅左水使
정조 21년 · 강
重推吏曹堂上李秉鼎李敬一承旨洪仁浩
정조 21년 · 목
吏曹參議望筒有誤書敎以當該政官政廳進去承旨竝從重推考
정조 21년 · 강
敍前大司憲李義弼
정조 21년 · 강
遞承旨洪義榮李晚秀洪仁浩命南所衛將假承旨差下尋以李鼎揆李肇源蔡弘遠尹行頤李敬五爲承旨尋遞鼎揆行頤敬五及李日運以趙鎭寬李益運李泰永金達淳代之尋遞鎭寬以洪明浩李海愚爲承旨竝前望也
정조 21년 · 목
敎曰左承旨右承旨左副承旨許遞與未差之代前望單子入之○敎曰假承旨差下非不知苟且近來凡事務欲周便而然者假承旨還送新除授承旨牌招入直○鼎揆在外行頤年老敬五違召日運不爲仕進竝許遞又敎曰時未交龜則勢難出牌都承旨許遞與未差之代前望單子入之待下批牌招亦令先參班後謝恩
정조 21년 · 강
遞差吏曹參判李敬一以徐邁修代之改差參議申耆以韓用龜代之尋遞用龜以蔡弘遠代之竝前望也
정조 21년 · 목
敎曰當該差祭銓堂遞差前望單子入之○敎曰享禮遲速專係於執禮之贊笏以其鍊熟旣命特差則吏議雖曰奠幣瓚爵官不爲微稟亦不塡差當該吏曹堂上從重推考雖非此人豈無三銓乎親承筵敎亦焉敢避苦趨歇乎參議申耆改差付軍職其代前望單子入之待下批牌招參班○用龜違召命只推更爲牌招尋敎曰然則宜令一遞吏曹參議韓用龜許遞前望單子入之待下批牌招先參班後謝恩
정조 21년 · 강
命修撰李明淵遞其職拿問捧供
정조 21년 · 목
敎曰朝筵旣有下敎點下爲出場也焉敢在外乎不可置之人鬼關頭則宜卽俾有申暴之路以此以彼亦不可虛縻職名修撰李明淵遞其本職令該府卽爲拿問今日內捧供而居在廣州地云未暮足以置對文書誓戒前修啓事分付
정조 21년 · 강
應敎韓用鐸副應敎朴載淳校理尹悌東修撰李貞運副修撰李翊模聯箚請李明淵設鞫得情賜批不允
정조 21년 · 목
箚略曰俄伏見玉堂前望有修撰點下者乃是負犯至重聲討方張者也臣等不勝愕貽相率陳箚之際繼伏見傳敎下者有不可置之人鬼關頭宜卽俾有伸暴之路遞其職令該府拿問捧供之命噫嘻此敎何爲而發也其所負犯何如關係何如則除職之命已萬萬過中而今此拿捧爰辭有若輕囚之例問者然噫滿紙凶悖之言卽渠斷案三司設鞫之請寔出於輿憤則豈可以尋常捧供之例施之於此等負犯至重之類乎伏乞仍以拿來捧供之命亟許設鞫得情
정조 21년 · 강
命假注書李弘謙拿處重推承旨李肇源
정조 21년 · 목
敎曰近來注書所爲愈往愈駭然雖以回包擧條言之諸宰詢問後更書大臣結辭然後始書依爲之之批答有所下敎則今於副提調所奏下直書依爲之者駭然甚矣當該注書先汰後拿捧納承旨從重推考
정조 21년 · 목
兵曹以去三月二十八日犯夜被捉出身金光協嚴棍十度啓敎以何去而今始草記乎巡邏決棍亦用齋日乎卿則推考
정조 21년 · 강
召見前承旨金達淳于便殿
정조 21년 · 목
敎曰山林如已入來同爲詣閤
정조 21년 · 강
行晝講于集福軒外軒特進官閔鍾顯知經筵李秉鼎參贊官申耆侍讀官朴載淳檢討官金近淳宗臣西春君爗武臣李得濟元子師傅宋煥箕同成均沈煥之
정조 21년 · 목
禮曹判書閔鍾顯啓言山林旣已簉朝元子開講以明日擧行乎敎以明日爲之
정조 21년 · 강
命食物柴炭更爲輸送于大護軍宋煥箕處
정조 21년 · 목
戶曹啓言因傳敎遣本曹郞廳食物柴炭更爲輸送于元子師傅宋煥箕所住處則以爲不敢冒受云又不領受何以爲之敎以更爲輸送
정조 21년 · 강
遞同義禁姜垣以金翊休宋鍈爲同義禁竝前望也
정조 21년 · 목
時囚吳顯忠査啓回啓命次堂擧行而垣未肅拜無以備員擧行故有是命
정조 21년 · 목
因思浩囚單子命以草記考律勘放義禁府以判義禁洪檍未肅拜次堂例不得擧行啓命姑放
정조 21년 · 강
命武臣朔試射時無分人部將鄭魯誠汰去分揀更試十巡
정조 21년 · 목
兵曹啓言各廳堂下武臣朔試射時訓鍊院正白東運宣傳官洪理燮武兼李東鉉李漢鼎權玭部將李有協等俱未滿四中各決棍十度宣傳官閔植武兼李景喆柳葉箭二中騎蒭一中計以矢數雖未滿四中騎蒭有倍劃之規依此勿爲決棍部將鄭魯誠無分依定式汰去敎以鄭魯誠除拜屬耳今番分揀更試十巡後草記
정조 21년 · 강
命嶺南武士各技優等人待上來草記
정조 21년 · 목
慶尙監司李亨元狀啓以爲道內武士等依定式監兵營所抄四十一人合試於大邱府優等五人起送兵曹姓名矢數講劃年歲居住開坐于後出身李佳洪鐵箭一矢二矢一百五十四步三矢一百五十二步年三十一居寧海閑良權光稱鐵箭一矢一百五十一步二矢一百五十三步三矢一百五十二步年二十居彥陽閑良李應載片箭一矢貫三矢邊年三十五居慶州出身金宗器講孫武子通司馬法通年三十五居淸道閑良徐時玉講孫武子通三略通年三十居大邱
정조 21년 · 강
元子行師傅諭善相見禮于集福軒外軒仍開講
정조 21년 · 목
予御集福軒外軒召見時原任閣臣提學鄭民始沈煥之原任直提學徐浩修徐龍輔鄭大容李晚秀原任直閣金勉柱尹行恁南公轍金祖淳李始源檢校待敎沈象奎徐有榘原任待敎李存秀禮房承旨申耆偕來承旨金達淳禮曹判書閔鍾顯予謂諸臣等曰今將行相見禮予則不可親見大臣亦難同入而卿等則仍留整飭鋪陳看檢儀節也儀註中相見禮時以師傅行禮諭善從再拜磨鍊而師傅則頓首再拜諭善則控首再拜先拜後拜亦各有異從再拜終覺未安先行師傅相見禮師傅退出後以特見禮諭善行禮爲好依此擧行開講時卿等昨以環橋聽講之意爲請人情似然分坐楹內外同爲參見而初筵體貌宜尙嚴敬坐次必整齊也諸臣對曰謹當依聖敎擧行矣予還內乃設元子拜位於東壁西向師傅拜位於西壁東向諭善拜位於師傅之南小退東向設降階迎接位於東階下西向時至師傅宋煥箕諭善尹得孚俱以黑團領詣閤外萬八門外公廨元子具童䯻玉簪藍道袍黑靴降自東階就迎接位西向立司謁先引師傅入詣西階下東向立元子揖師傅答揖及階元子三揖讓師傅答揖先陞元子後陞師傅就西壁拜位元子就東壁拜位引儀臚唱元子再拜師傅答再拜仍從西階降元子由東階降司謁引師傅出元子還陞司謁引諭善入陞自西階就位東向立引儀臚唱諭善再拜元子答再拜司謁引諭善出小頃師傅及諭善俱以時服詣閤外元子降自東階西向立司謁引師傅及諭善入詣西階下元子揖師傅答揖及階元子三揖讓師傅答揖先陞元子後陞師傅就席東向立元子就席西向立諭善陞自西階就席東向立元子再拜師傅答再拜諭善拜元子答拜師傅先坐其座元子乃就席坐諭善亦坐內侍奉進書案於元子座前司謁奉置書案於師傅及諭善座前師傅讀小學書題自古者小學止晦菴題元子讀新受音師傅以訓詁文義敷陳諭善繼陳文義講畢師傅及諭善由西階降元子由東階降司謁引師傅及諭善出閤外元子還內予復御集福軒外軒敎諸臣曰今日行禮順成比之習儀時益中節讀聲亦得講筵之體予心甚喜諸臣等齊聲對曰今日行禮開講動合規則無一禮節之或有參差生知之聖固不待學而後能邦國之慶臣民之福以臣等拙訥之辭何以形容其頌祝之忱乎予曰諸大臣因坐次非便雖不得許見行禮今旣禮成當召見而師傅亦令同入卿等姑退待大臣入來同爲入侍遣史官傳諭左相使之轉報僚相從通化門入來也
정조 21년 · 강
召見元子師傅宋煥箕諭善尹得孚于便殿
정조 21년 · 목
予敎煥箕曰今日行禮順成莫非皇天祖宗默佑之慶也卿以卿家之人踵先正之美行先正之事亦豈非臣主俱榮乎就傳之節自有體貌故予雖不得親見其周旋拜揖之儀初聞講讀之聲予心嘉悅實難形喩卿之上來開講爲第一義而今則慶禮已順成矣卿則旣上來矣世道之責捨卿其誰士之讀書窮理政爲幼學壯行修齊治平莫非吾儒分內事則古人所謂與其處畎畝之中曷若於吾身親見者正爲卿道也以予詢黃髮之念如是乞言於卿卿須體予至意展平日之蘊抱補寡躬之不逮是所望也上自紀綱風化以至政令施措何莫非可言者耶以師傅招徠時則不以世道責之者專爲安其心進其身今則期望於卿者非世道之責而何慶禮後不可不引見大臣俄以入來事傳諭矣須與大臣更爲登筵備陳嘉謨可也煥箕曰臣以山野魯莾之蹤猥膺不敢當之任及登講筵獲覩我元子宮英睿之儀動合規度講讀之聲如聆韶頀實不勝欽頌攢祝之至臣之志願千萬滿足今此求助乞言之敎萬萬非糞土賤臣所敢承當者矣予曰卿勿過巽仍敎得孚曰予早聞諭善之望實俱著允叶輿論故有此特簡而今日禮成欣幸曷喩此後山林雖下去諭善則在京勸課之方專在諭善命哲命吉命歷年亦唯在於諭善之輔導以予所資益於朴諭善者期望於諭善非但傳其德義輔其身體至於飮食起居隨處敎導亦皆諭善之職矣得孚曰聖敎至及於此臣當竭其魯鈍以輔睿學之萬一而自來謏淺實無堪承之望矣予曰今日講筵禮節爲重此後則必須簡其禮接以誠從容導迪可期成效且講法之兼讀經史卽我朝家法小學固是講册而史記亦欲兼講矣
정조 21년 · 강
召見時原任大臣閣臣于集福軒領議政洪樂性左議政蔡濟恭領敦寧金履素右議政李秉模提學鄭民始沈煥之原任直提學徐浩修徐龍輔鄭大容李晚秀原任直閣金勉柱尹行恁南公轍金祖淳李始源檢校待敎沈象奎徐有榘原任待敎李存秀
정조 21년 · 목
敎曰時原任大臣來待云入侍事遣史官傳諭來待閣臣亦爲入侍○樂性曰日吉辰良元子宮開講禮成環東土含生之倫孰不歡欣鼓舞而如臣耄聵之蹤獲覩千載一有之盛擧下情之頌祝忭幸誠不能形容仰達矣予曰今日之禮卽庚戌後初行盛擧常時未嘗演習儀節而及其行禮拜揖升降皆能中節講時亦善讀予亦不料其如此矣濟恭曰庚戌以後宗社有泰山磐石之基而於焉之間睿齡已躋八歲行此開講之禮睿度天成睿學日將億萬年無疆之休自今伊始此誠億兆臣民之福也民始等曰臣等俄於相見禮及開講時竊伏覩一拜揖一講讀直是身爲度而聲爲律臣退與諸僚欣欣相告曰今日下誠之歡忭如是聖心嘉悅當如何乎云矣予曰領相三明又當入來故俄但傳諭左相矣何爲入來乎樂性曰如此慶辰臣何敢晏然在家乎予命禮曹判書閔鍾顯入侍謂曰師傅初爲開講以不縻官爵不責世道爲言矣今旣上來亦已行禮不可無求助之擧故俄令大臣入侍同爲登筵何爲不入來乎鍾顯曰師傅以求助乞言之敎爲萬萬不敢當今方還尋鄕路云矣予曰過矣寧有是耶開講後又有日次講雖欲下去數次進講後從容圖之未爲不可豈可如是邁邁乎下番翰林更爲往諭也予敎樂性等曰開講時座次難便不能使卿等入見元子方侍坐卿等欲聞讀書聲乎樂性等曰臣等方以未參盛擧爲悵菀今承下敎固臣等之所顒祝者矣予命元子讀小學書題自古者止晦菴題讀訖予曰卿等問文義樂性問曰風化二字何意也元子曰風俗敎化之謂也濟恭問曰愛親敬長隆師親友云云自天子達於庶人孰不愛其親敬其長隆其師而至於親友人君至尊豈有友而可親乎元子曰君以臣爲友也諸臣齊聲攢祝曰元子一言非但文義以臣爲友可期接賢士大夫時多也此實宗社萬年之基也予曰左相所問可謂難義而能善對矣履素問曰灑掃應對不過小節而爲治國平天下之本何也元子曰灑掃應對兒時所當行者故先其小而後其大也秉模問曰古者云云指何時也元子曰三代也秉模曰三代何世也元子曰夏殷周爲三代也秉模曰三代之君爲誰也元子曰夏禹殷湯周武也樂性等曰睿學之如發洪鍾雖老師宿儒無以加焉臣等誠欽仰攢頌之不暇矣予笑曰果能善讀善對矣今日予心安得不欣喜而欣喜之中或恐張大凡屬儀文務從簡約矣
정조 21년 · 강
命元子講學日次以間三日爲課
정조 21년 · 목
予曰進講日次不可不預定間日或三日間何以則爲好耶師傅宋煥箕啓言講學日次定式事雖伏承下詢臣於是任萬無承當之望則何敢指一仰對而第念開講之初有難逐日進講臣意則以間三日爲定似好矣敎以諭善亦陳所見諭善尹得孚曰間三日講學或有間斷之慮臣意則以日課爲式宜矣敎以先以三日爲課次次日以爲課好矣當問于大臣時原任大臣登筵敎以俄者筵中以講學日次定式事問之師傅則請以間三日開講諭善則請以逐日開講卿等之意何如領議政洪樂性曰講學日次課日進講雖似有進益之效而始學之初有難逐日進講之說誠有意見依師傅所請以三日爲課恐合簡諒之義矣左議政蔡濟恭曰諭善之以逐日開講爲請者或慮有間斷之患而爲學之道貴在優游不迫間三日爲之似好矣領敦寧金履素曰領左相皆以間三日進講仰陳而臣亦無異見姑以三日爲課似好矣右議政李秉模曰以三日爲課則其間自有溫習之工不可以間斷論姑爲三日之課似好矣敎以三日爲課
정조 21년 · 강
特賜師傅宋煥箕豹皮一令諭善尹得孚鹿皮一令仍施閣臣禮堂禮房承旨以下賞典有差
정조 21년 · 목
敎曰今日行禮順成以予識喜之心當有志慶之擧師傅宋煥箕內下豹皮一令賜給諭善尹得孚內下鹿皮一令賜給開講主管內閣旣爲之一提學鄭民始內下虎皮一令賜給儀節該曹該房主之行禮曹判書閔鍾顯熟馬一疋面給禮房承旨申耆加資師傅相見禮時引儀安枰陞六諭善相見禮時引儀李永薫亦爲陞六習禮時待令贊儀李惟銓陞敍其餘一依判下捧傳旨施賞又敎曰政官牌招開政今日承傳今政下批○入參諸臣提學沈煥之原任直提學徐浩修徐龍輔鄭大容李晚秀原任直閣金勉柱尹行恁南公轍金祖淳李始源檢校待敎沈象奎徐有榘原任待敎李存秀各紙二卷筆十枝墨三笏原任提學蔡濟恭原任直提學李秉模依入參諸臣例偕來承旨金達淳紙一卷筆五枝墨二笏兼春秋金良倜記事官金履永假注書李允謙各紙一卷筆二枝墨一笏抄啓文臣金近淳申絢曺錫中洪奭周各紙一卷筆三枝墨一笏載寧郡守宋欽書內下紬一疋講册待令閣屬官司卷玄烒領籖尹得寧等二員各上弦弓一張傳命司謁白景旜等五員司謁張光益排設司鑰尹昌烈等二員書房色司鑰林益炫各上弦弓一張排設房照羅赤二名內一名己卯年册禮時擧行今番又爲擧行米木多數施賞木三疋米五斗一名木一疋軍士七名各布一疋各契待令軍士十五名各米三斗書房色照羅赤一名木一疋軍士二名各米三斗待令司謁李孝得等二員各上弦弓一張待令別監禹範瑞等八人中禁張昌孫等四人各木一疋觀象監日官池景哲相當職調用挾侍內官崔鳳佐己卯年擧行今番又爲擧行熟馬一疋面給金允謙半熟馬一疋待令內官李團宜等四員各兒馬帖一隻禁漏奉時官前主簿金命鍊等三員各高品付料書員朴春起等二名各木一疋講學廳書吏劉相祐等二人使令吉光福等二名令該曹米木從厚施賞書吏二人各木三疋米二斗使令二名各木布各一疋通禮院書員陳興起書筵時擧行之人內下米一石苧一疋特給習儀時待令書員一人木一疋禮曹書吏安一得內下三升一疋木一疋特給儀注擧行禮曹書吏裵光鈺及書寫金九瑞令該曹各木一疋內閣弘文館講册待令書吏各一人政院禮房書吏一人各木一疋戶曹計士李圭泰高品付料書吏李聖珏等四人官使喚六名茵匠五名小木匠八名漆匠一名針䤼婢二名令該曹考例各別從厚施賞儀軌廳擧行員役書吏李厚根等十三人各木一疋統長金鰲福等二人除本仕牌將金得源等十人各木一疋差備別監崔德福等二十九人各木一疋待令武藝廳金哲大等十六人把門武藝廳張後彬等四十四人各木一疋下人六名各木布一疋
정조 21년 · 강
元子師傅宋煥箕還鄕遣承旨史官敦諭
정조 21년 · 목
史官金履永書啓略曰臣敬奉聖諭傳宣于祭酒宋煥箕處則以爲臣之上來實出於我聖上追念先故施及後人過加非常之恩曲開進身之路臣於是感激洪私冒昧趨承獲覩今日莫大之慶禮粗伸區區延頸之忱榮旣至矣願亦遂矣方將告歸之際不意史官臨宣聖諭至以求助乞言爲敎臣惶隕慚恧益不知措躬之所今方退在城外當以前席未罄之懷冒入文字云矣敎以卿何邁邁卽爲入來事更遣史官傳諭又書啓略曰臣敬奉聖諭傳宣于祭酒宋煥箕處則以爲臣伏奉聖諭惶隕靡措今方臨發未免違越明命益不勝惶蹙之至云而已爲登途直向果川矣敎以卿又何若是邁邁直尋鄕路尤豈不過當卽爲回心事遣都承旨傳諭期於偕入
정조 21년 · 강
承旨徐邁修李晚秀金履翼申耆李儒慶宋銓陳啓請勉留大護軍宋煥箕賜批
정조 21년 · 목
邁修等啓言卽伏見師傅宋煥箕傳諭史官書啓則儒賢已爲還尋鄕路臣等實不勝愕然失圖我殿下賁玉帛之殊禮徕邱園之宿德胄筵初開睿學日將此時輔翼導諭之策專在師傅政宜課日進見俾責成效而今乃講席纔退初服遽尋邁邁然不少遲留聖心之凝佇朝野之觖望當復如何況使儒賢固守東岡之陂則已旣已羽儀明庭出入前席則經筵啓沃之義世道彌綸之方隨事皆儒賢之責也初筵乞言之諭今日挽行之敎蓋不但爲輔導离明之職則及今務積誠意益加敦諭以爲亟回遐心賁然來思之地是臣等區區之望也敎以儒臣之退自前席還尋鄕路者是豈積誠招徠之意乎今方委遣知申勉其回心以待其肯來
정조 21년 · 강
右議政李秉模上箚請勉留大護軍宋煥箕賜批
정조 21년 · 목
箚略曰臣於筵中聞山林之退自講席直尋鄕路略陳勉留之意而行邁日遠一日則白駒之縶難於爲力此從昔勉留之責在不遠而復也惟我元子宮睿質天成課程日就有以知自內講習之已富若無待就外施受之是資且諭善之官亦兼輔翼薫陶之責而第伏念隆師二字卽小學開卷第一義也講席纔開初服遽尋是豈朝野之所期望哉竊覸殿下所以待山林處山林者不縻以官職不責以世道前後敷心之敎惟勉以先正之心爲心山林之感激知遇幡然簉朝者亦以此也雖其耆年旅邸久淹雖難抑未可以三數月遲留課成講讀之章程益見睿學之將就乎近來朝廷之不尊風習之日渝究其源則未嘗不由於正學之不明斯文之無托自從山林之赴召日未半旬而士林有所依歸輿儓亦皆想望賢者之有益於國家未必任職事持世道而後始有驗也雖然此亦有未暇論元子宮或於侍坐之時見外臣非不多矣乃於今日初接山林宿德之士肅然乎其尊敬藹然乎其愛慕意將時親德音日開睿思及聞其歸又將悵然而思自有不能已者只此一事使山林念到庶可以挽遐心伏乞聖明益勉積誠之道亟求留行之方批以知申之書啓且待之觀其附奏如云前進更當勉令回心仍命遣史官傳諭
정조 21년 · 강
應敎朴載淳副應敎韓用鐸校理宋翼孝副校理李翊模修撰金履喬金近淳副修撰李羲甲陳箚請勉留大護軍宋煥箕賜批
정조 21년 · 목
箚略曰卽聞師傅宋煥箕講退之後卽日告歸方出城外云臣等不勝驚顧失圖之至竊念煥箕以先正之孫繼先正之學抱道巖穴囂囂其樂而固窮之意不改當世之志永絕特荷我聖上招延之禮深感我聖上裕昆之謨克回遐心契合嘉會以繼夫肅廟朝百有餘年前先正時故事則殿下之所期望於儒賢者朝野之所翹企於儒賢者豈但止於今日而已哉臣等固知聖上至意勤懇必欲勉留而今若莫縶其駒浩然言歸則薰陶導正之功其將孰責而孰任之哉其所以勉出也旣以先正勖之則今於挽其歸也亦豈不以先正爲勉哉昔先正臣在己酉以師傅晉接也以初接玉質未忍遽退爲辭今以此義引以喩趾美之道而挽回其遂初之意則庶幾儒賢仰體聖意顧念先故而遲遲其行也伏願聖上更加敦勉期於必留批以遣承旨敦諭使之與之偕來矣
정조 21년 · 강
承旨徐邁修以大護軍宋煥箕附奏馳啓
정조 21년 · 목
狀啓以爲臣敬奉聖諭馳往傳諭于果川地僧房坪行大護軍宋煥箕所住處則以爲臣不揆空疏猥膺恩命亶以開講大禮或恐緣臣遲延而及其盛擧順成之後卽臣告歸之日區區微忱已有素定今此鄕路之還尋豈但聖敎之萬萬不敢當而然哉瞻望宸極冞增惶隕耿結云臣旣承偕入之命故仍爲隨往
정조 21년 · 강
命大護軍宋煥箕處帽帶靴還送米肉柴炭姑爲捧留該曹
정조 21년 · 목
戶曹啓言卽者元子師傅宋煥箕來住處前所輸送帽帶靴及米肉柴炭錄成件記還送臣曹何以爲之敎以帽帶靴還送米肉柴炭更待行止當有下敎姑爲捧留
정조 21년 · 강
召見奉朝賀金鍾秀于誠正閣
정조 21년 · 목
敎曰聞卿自卿孫任所來至朝房而有路憊難以簉朝云遣史官傳此欲見之意如難强更於數日後入來可强則與史官偕入事傳諭于金奉朝賀
정조 21년 · 강
命領議政洪樂性賜几杖處所以集福軒爲之仍命宣敎進箋當日爲之
정조 21년 · 목
承旨申耆啓言來二十四日領議政洪樂性賜几杖時處所以何處爲之乎敎以今日開講處所爲之○敎曰爲便卿行禮宣醞翌日進箋竝行於賜几杖宣敎日而又爲宣醞時行禮節次進箋除宣讀若此則當日內足可徐緩行禮卿其知此意其日差晚入來事遣史官傳諭于領議政○檢閱金履永書啓以爲臣敬奉聖諭馳往傳諭于領議政洪樂性所住處則以爲簪筆近臣臨宣聖諭寵渥愈隆至許以同日進箋又使之差晚入來癃老賤臣何以得此優老盛典誠非如臣無似所可冒當者恩命及此感惶冞極謹當依聖敎奉行云
정조 21년 · 강
命賜几杖時領議政洪樂性拜禮用一坐再至之禮賜樂導自闕外參宴諸賓柢迎敎書及几杖仍爲圍繞至其本家
정조 21년 · 목
敎以領議政賜几杖時領議政拜禮用一坐再至之禮○禮曹啓言親臨集福軒領議政洪樂性賜几杖時應行節目依例磨鍊敎以依所啓施行賜几杖日宣敎進箋皆於當日爲之爲老人便好之意也其日賜几杖宣敎進箋後至本家當領宣醞而賜樂則自闕外前導事公付敎書及几杖大臣領至本家時參宴諸賓柢迎載在禮文自闕外祗迎仍爲圍繞事預爲知悉俾各依此擧行
정조 21년 · 강
命三明日殿座時雲寶劍外侍衛以入直爲之
정조 21년 · 강
領府事金憙上疏賜批
정조 21년 · 목
疏略曰今歲今日卽我元子宮就傅之歲也開講之日也日吉辰良晠儀載擧以天縱之姿而有德義之輔以日就之學而加學貫之工承師之道由於斯而萬億年無疆之籙實基於斯猗歟休哉爲今日臣子者孰不鼓舞懽欣而臣獨以負罪至重之蹤屛伏鄕里兼以屢年沈綿之疾長委牀第不得與在朝諸臣同此莫大之慶臣罪至此益無所逃伏乞亟降嚴處以勵臣分臣於治疏將發之際忽叨太僕提擧之任是豈臣夢寐所到耶況當請譴之時反蒙格外之恩震駴慙恧尤當如何竝乞曲垂鑑諒卽賜鐫改批以今筵見諸大臣卿未與焉際有卿章來至替申賀語如對卿面豈勝欣慰附說兼管提擧辭巽事間因該寺擧行緊務已勉副矣卿其安心竢間須思登程之道仍命遣史官傳諭
정조 21년 · 목
以尹序東爲執義徐有沂爲司諫李柱延爲掌令
정조 21년 · 강
罷黃海監司閔台爀職
정조 21년 · 목
承旨宋銓啓言黃海監司閔台爀以奉朝賀金鍾秀發行日子馳啓而措辭中至有大監行次分付氣候等語奏御文字事體何等謹嚴而屑越不審莫此爲甚狀啓纔已還下送而該道臣請從重推考敎以名以狀啓寧有如許措語乎揆以公格事體不可但以駭然言當該道臣罷職
정조 21년 · 강
命元子日次講學再明日爲之
정조 21년 · 목
講學廳啓言元子宮講學日次以三日爲之事命下矣開講旣在二十一日則今二十四日爲日次以此日當爲擧行而師傅宋煥箕昨已下鄕何以爲之乎敎以再明日爲之
정조 21년 · 강
命偕來承旨徐邁修諭大護軍宋煥箕復路
정조 21년 · 목
敎曰見知申狀辭卿行一直前進可知遐心之莫迴是豈屢勤敦召致之朝著之意也卿若以卿先祖之心爲心則寧容若是聞姑留果川地云今猶可追更申肝膈之諭須卽復路事偕來承旨傳諭附啓卽爲馳聞
정조 21년 · 강
遣史官諭右諭善李城輔上來
정조 21년 · 목
敎曰祭酒之來也未及聞信奇其時偕來之命爾未幷擧矣祭酒旋又尋鄕有非勤招之本意爾則職是勸講且今左諭善篤老而獨賢爾若知此箇事勢其所登途豈待多誥乎爾須體予凝企之意卽爲上來事特遣史官俾傳筵敎亦須聽悉之意傳于行副護軍李城輔
정조 21년 · 강
遞承旨徐邁修金履翼申耆宋銓遞差李儒慶以李鼎揆李肇源蔡弘遠爲承旨竝前望也
정조 21년 · 목
邁修在外履翼耆不爲仕進儒慶昨日傳敎中一坐再至之至字誤書也
정조 21년 · 강
遞左尹鄭東愼右尹李義駿
정조 21년 · 목
因京兆坐不坐單子敎以懸病亞尹竝許遞
정조 21년 · 강
遞同義禁金翊休宋鍈
정조 21년 · 목
翊休等違召政院請牌招敎以許遞
정조 21년 · 강
吏曹判書李秉鼎四違召仍疏陳病狀乞解銓任批許調理行公
정조 21년 · 강
遞吏曹參判洪明浩以權裕爲參判韓用龜爲參議竝前望也
정조 21년 · 목
政院以明浩四違召啓敎以判堂受由參判情勢宜諒許遞與參議前望單子入之待下批牌招開政以裕用龜批下
정조 21년 · 강
館學儒生金鍾和等一百四十二人陳疏請勉留元子師傅宋煥箕賜批
정조 21년 · 목
疏略曰卽伏聞師傅宋煥箕退自講席直尋鄕路固知儒賢之心過自謙挹只欲效延頸之忱於始講之初不欲回考槃之志於開筵之後豈不肅然可敬而第伏念元子宮睿質天成溫文日就幸得山林宿望之造朝佇見德性薰陶之新效雖縶駒永夕期以年歲猶當有毋遽其歸之思況於講席纔開之日居然遐心之莫挽乎儒賢以先正之孫趾先正之美蔚爲斯文之宗匠士林之模楷我殿下誠以爲聘禮以爲羅遂致輔翼之班其爲國家之幸莫大於是而不意盛禮纔擧初服遽遂以殿下辛勤延聘之念凡所敦勉挽止之道豈待臣等之言而儒賢去就實係輔導之重士林缺歎益切企仰之餘伏乞益篤恩禮克盡誠意期於不遠而復焉批以招徠之當如爾等之言
정조 21년 · 강
偕來承旨徐邁修以大護軍宋煥箕附奏馳啓
정조 21년 · 목
狀啓以爲臣祗奉聖諭傳諭于果川縣大護軍宋煥箕所住處則以爲臣有擅行之罪纔陳一疏略暴悃愊冀蒙鑑諒不意聖諭荐降辭意溫諄至以以先祖之心爲心爲敎擎讀未半感涕自零臣雖至頑豈不思所以仰承明命而一出都門歸心促急今於恩敎之下又不免違越祗俟嚴譴之加而已云仍向水原府臣亦隨往
정조 21년 · 목
箚略曰伏見傳敎下者有拜禮一坐再至之命及參宴諸賓自闕外柢迎仍爲圍繞之命臣於是益不勝驚惶震惕罔知攸措今番烏皮赤藤之殊頒踰溢涯分至矣盡矣臣旣不能固辭冒當不敢當之盛典者已極僭妄而不意今玆之敎實非所以冒昧承當者朝廷之禮數太至屑越私身之義分太至乖濫國朝以來元老宿德之膺是寵命者不知幾人而未嘗有若是之隆異光耀則以臣之年徒及耄者按例奉行猶極猥濫況前輩所未曾蒙被之異渥尤豈敢越例承受乎伏乞收還成命批以卿不見該曹節目乎參宴諸賓柢迎自是常例但圍繞果特典卿辭旣如此爲便卿心許施只令參班僚相以下偕至卿第俾修圍繞之厚誼此則卿豈辭諸仍命遣史官傳諭
정조 21년 · 강
命牙山德山兩邑還餉未捧條依道臣狀請限四年收捧
정조 21년 · 목
備邊司啓言卽見忠淸監司林濟遠狀啓則以爲牙山乙卯條未捧各穀爲一千七百四十九石零德山乙卯條未捧各穀爲七百六十五石零事當區別還餉分等論勘而兩邑未捧條卽是流來反逋再昨年因繡啓各該邑前後守令已經勘處而牙山之吏奴還前道臣李鼎運旣以五年分捧狀請蒙允則兩邑民還一年內沒捧勢所末由兩邑乙卯條仍未捧二千五百十四石零無論吏逋民反自今爲始一體限四年次次收捧事請令廟堂稟處矣牙山吏奴還之限年收捧朝家旣已許施則今此兩邑吏逋民反之一年督捧其勢似難此亦依狀辭限四年收捧之意請分付從之
정조 21년 · 강
命諸道新舊還餉未捧居末居二居三舊逋未捧守令邊將依事目勘處
정조 21년 · 목
備邊司啓言卽見全羅監司徐鼎修平安監司朴宗甲忠淸監司林濟遠統制使尹得逵還餉捧未捧狀啓則全羅道新舊還居末興德縣監李趾光舊還居二古阜郡守申史源居三寶城郡守尹敬喆平安道舊還分軍餉居末植松萬戶李元喆居二龍淵前別將李仁國舊還及今元還居末城山別將金致大居二渭原前郡守李漢籌居三龍川府使黃仁煐舊逋條二千八百九十五石未捧孟山縣監金基豐忠淸道舊還居末瑞山前郡守兪岳柱居二溫陽前郡守尹坤統營舊還當捧六十二石零全未捧溫陽前郡守尹坤舊還當捧中八百三十三石零及新還一千八十石零未捧興德縣監李趾光云矣新舊還餉未捧全未捧居末居二居三及舊逋條未捧守令邊將請竝依事目勘處從之
정조 21년 · 강
命武臣朔試射無分人部將鄭魯誠更試柳葉箭十巡
정조 21년 · 목
兵曹啓言堂下武臣朔試射無分人汰去分揀更試十巡後草記事命下矣今日部將鄭魯誠更試柳葉箭十巡則貫一中邊五中矣敎以後坐起更試十巡
정조 21년 · 강
命鄭枻李光葵還囚照律
정조 21년 · 목
因禁府都囚徒敎以鄭枻李光葵後坐起時還囚照律
정조 21년 · 강
兵曹以關西巡操時軍器執頉守令邊將照律啓
정조 21년 · 목
該曹啓言咸從府使尹範益中和府使金鎭鼎慈山府使李庚運順川郡守李東榮价川郡守申善應永柔縣令李志淳甑山縣令李榮大三登縣令嚴耆江東縣監魏光軫殷山縣監李錫夏陽德縣監李海昇寧城僉使李廷殷黃龍別將李春琦金城別將安泰呂等軍器什物常時不能修改巡操時有此執頉之擧從重推考罪請竝杖八十收贖公罪施行允之
정조 21년 · 강
全羅監司徐鼎修以唐津縣漂民金光鐵等八名還到本地方馳啓
정조 21년 · 목
狀啓以爲康津縣監趙弘鎭牒呈內本縣南塘里居船主金光鐵等八名去九月乘船出海逢風漂入倭國今始生還自東萊府取招後給糧資發送漂還人等依例發問目取招則俱以浦民漁業資生捉魚次發船猝遇大風漂到日本長機島官長問情後供饋領到朝鮮館設宴供饋給靑綿周衣各一件今正月十五日別定訓導都沙工上船護送三月二十六日還到釜山鎭無一名死亡云金光鐵等八名漂入異域經歲生還誠甚奇幸慰撫安接之意申飭題送當初漂流處三島前洋雖非外洋此後則漁採行商之時愼風行船毋或輕出外洋以致意外之患事更爲申明知委於沿海邑鎭
정조 21년 · 강
命先正文正公宋時烈祠版過京時令泮堂率諸生迎之江頭入京後遣近侍致祭
정조 21년 · 목
敎曰二十五日先正文正公宋時烈祠版至自懷德將向祀孫任所路過城中云伊日依先正文純公李滉祠版過京時例令泮堂率諸生迎之江頭入京後遣近侍致祭事分付
정조 21년 · 강
大護軍宋煥箕從縣道陳疏賜批仍令偕來承旨徐邁修傳諭
정조 21년 · 목
疏略曰惟我元子睿質天成溫文日就爰初開講動容中禮音韻洪亮雖在沖齡儼有成人之度有以仰我聖上以身之敎遇物之誨已在於就傳入學之前伏惟聖心之嘉悅益當如何況臣猥以無似躬逢盛際獲蒙先故之記念假之以師傅之名俾得以仰瞻盛儀固自知萬萬不稱而周旋講筵與有榮焉旣遂覿德之願冞切愛戴之忱仍伏念臣之此行豈臣夢寐之所期哉只緣恩命愈摯敦召冞勤數月之間史官承宣相繼辱臨至以不責世道不縻職事誨諭丁寧臣於是辭巽意竭感激誠切不恤譏笑冒昧趨簉及登前席天語諄諄曠感之思屢及於臣祖責勉之敎每勤於臣身區區感祝之極豈不思所以少須臾遲留瞻依耿光粗酬恩遇之萬一而乃者詣閤之際以求助乞言之意至令與大臣偕入臣聞命惝怳不覺神反而魂遁終不免蒼黃退出仍尋鄕路不惟義分都虧冞增懍蹙之情觚稜入望倍切戀係之私噫臣以世祿之裔亦有秉彝之性豈敢徑情直行辜恩負德自甘忘世之歸而其奈衰癃庸陋雖欲黽勉擔夯而不可得何哉第臣退自講席竊有所耿耿者聖學高明卓越百王固無待於經筵之助而自古治法政謨之有資於講討者弘多猗我列聖朝日三講之懿規豈亶使然哉伏況元子聰明日啓典學宜懋身敎之方此正殿下貽謨燕翼之會敎諭及早之日也惟殿下念哉今臣跡涉逋慢罪戾深矣師傅之職敎冑之任尤何敢冒當伏乞亟賜鐫免仍治擅行之罪前後恩賜固非賤分所安況玆豹皮之錫實出特恩罔功叨賞益不勝愧悚卽寢成命知申相守於道尤極惶悶伏願亟令召還批以遐心莫回征車日遠凝佇之餘豈勝悵然耶計程姑未踰畿境趁今招徠尙有可及且況先正祠版入京在卽而卿適上來於此時在卿情文其可不參賜祭之列乎卿若念此其所復路尤不待敦迫卿其卽爲入來疏中經筵云云當有量處之道卿須諒悉仍命偕來承旨傳諭
정조 21년 · 강
館學儒生魚用羽等二百二十三人陳疏請勉留元子師傅宋煥箕賜批
정조 21년 · 목
疏略曰伏承批旨下者聚首莊誦不勝蹈忭惟我元子宮尺衣漸長睿德天縱冑筵初開睿學日躋八域臣民孰不延頸而拭目也何幸先正故家宿德趾美講道林樊學優啓沃拜以師傅爰致經筵此誠一代之盛擧千載之嘉會竊伏念講學非時日之功薰陶資積累之漸而講筵纔開鄕路遽尋遐心莫回歸驂漸遠惟殿下務積誠意益加恩禮亟旋還山之駒獲覩儀庭之鳳批以更當敦召矣
정조 21년 · 강
遞承旨李鼎揆李晚秀以趙鎭寬韓晚裕李勉兢尹致性李泰永爲承旨竝前望也
정조 21년 · 목
敎曰明日殿座時承旨不可不備員在外及有實故人員許遞與未差之代前望單子入之待下批牌招察任以鎭寬等批下
정조 21년 · 강
遞執義尹序東掌令李柱延司諫徐有沂獻納曹喜有正言尹㴠閔命爀
정조 21년 · 목
序東違召敎以許遞今政差代待下批一體牌招○柱延有沂喜有在外㴠命爀未署經敎曰明日賜几杖行禮時聞有侍臣節次云三司南臺外未肅拜未署經人員許遞今日政差出待下批牌招使之備員參班
정조 21년 · 강
承旨尹致性以其父弘烈方帶春秋之任副修撰李羲甲以其父泰永方帶修撰官之任疏辭春秋兼銜賜例批尋因該曹稟處許之
정조 21년 · 강
遞吏曹參判權裕遞差參議韓用龜以洪明浩尹行恁代之尋遞明浩行恁以蔡弘遠爲參議竝前望也
정조 21년 · 목
裕用龜再違召敎以處義雖過前旣體諒亞銓姑爲許遞三銓之公然違牌無所據遞差亞三銓前望單子入之待下批牌招開政以明浩行恁批下明浩行恁違召敎以似然亞銓與違牌參議許遞參議前望單子入之待下批卽爲牌招開政今政諸窠差出然後明日殿座時班行可以備員政官牌去來嚴飭
정조 21년 · 강
有政吏曹參議蔡弘遠進
정조 21년 · 목
以李翊模爲執義李貞運爲司諫韓永逵爲掌令李羲甲爲獻納李海淸申完爲正言尹序東爲校理柳相祚爲副校理洪義榮爲左尹申耆爲右尹徐邁修沈基泰爲同義禁李義駿爲黃海監司
정조 21년 · 강
命金吾時囚權思浩以公罪勘放令次堂擧行
정조 21년 · 목
敎曰近以該倅照律事今聞筵臣言時囚固非逃躱時當該前倅亦於限滿前移職云然則合有參恕之道時囚權思浩本律以公罪區別功議草記勘放使之當日還官○政院啓言判義禁洪檍連事違召不卽擧行何以爲之乎敎以令次堂擧行
정조 21년 · 강
命司導僉正洪守榮嚴飭供職
정조 21년 · 목
吏曹以守榮身病請遞改敎以予之一念在於保渠家而全之昨冬傳敎苟有知覺者孰不領會而知感乎今番囚供蓋出於自明抹其句語頒之朝紙者欲使人其人之本意與全保之若心竝行也予心之爲渠家豈但爲渠家而然哉參前倚衡自有權度之斟定者彼之悠悠云云不足一一呶呶一聽於造化則無論敲撼與藉弄眞所謂於我何有而渠家只是國家之戚畹呈狀還給嚴飭供職
정조 21년 · 강
御集福軒賜几杖宣敎書于領議政洪樂性
정조 21년 · 목
具翼善冠袞龍袍陞座元子侍坐受几杖大臣及應參諸臣入庭行禮而受几杖大臣一坐再至時任大臣及政府東西壁吏曹判書禮曹三堂漢城判尹在東原任大臣及兵刑工曹判書在西宣敎官修撰金近淳陞自東階詣敎書案前在寶案之南傳敎官跪啓傳敎展敎官二人典籍崔致翼禹錫龜對展敎書樂性跪宣敎官讀敎書曰鄒書著三達之稱尊高年所以長長思傳揭九經之義敬大臣次於親親斯乃王政之所當先厥維國典之不可闕是以虞庠懋惠養之政授曲几於國賓漢廷重優禮之規頒玉杖於大耋榮實邁燕毛貳膳奚但曠世之異恩禮則同駟馬安車抑亦昭代之美事惟卿忠貞世業靖惠家聲地望襲嬋嫣之榮奧自長公主休蔭風期遭宥密之托矧是我慈宮懿親進退持身瑞凝李沆之風範夷險藉手勤謹安世之規模先朝宿望旣八座之歷遍賢尉餘思遂三公之再毗乃者一介臣白髮丹心二十年黃扉赤舃笙鏞黼黻國太平而家太平鐘鼎園林素富貴而行富貴唐中書廿四考郭汾陽之榮祿兼全宋耆英十三人富鄭公之名位居最槐堂餘慶庭有登龍之孫杏園高名歲回司馬之榜惟其吉祥事咸湊莫非仁壽域同休時則値歲乙卯山呼之春偉然爲萬甲子人瑞之首延禧堂上犀帶屹內外之班洛南軒中兕觥尊朝野之序宸藻播響咏喬木之千章華誥生輝揭題帖於萬戶迨邦休方闡於獻歲又卿壽恰滿於杖朝秦樓之晬宴追思適回二甲綘縣之遐齡歷數更添七籌中人七旬尙稱古來之亦罕上相八耋豈非邦家之爲光歷稽四百載舊乘鮮有二三臣匹美位雖躋於首揆固難南極之幷輝年或過於頤期率多西樞之引退惟吾卿茂祿之俱享亦文母餘福之攸推顧今揚慈德而廣慈恩每軫錫類之念矧玆以元輔而兼元老宜有加禮之方登筵簉班已許兩子之扶腋上尊設簋那無一朝之貺心尙亦有烏几鳩筇可以安黃髮鮐背耋堂膽靈壽之號恃此扶將法筵咏行葦之詩命彼緝御述舊典於聖祖於我家禮亦宜之引殊例於名臣在卿身與有榮矣於焉旋予授子且可隨所扶吾不待南郭之梧作神仙於地上殆勝西卭之竹聳瞻聆於朝瑞內府珍羞醉言歸於永夕梨園雅樂導以之兮淸風惟兹十行綸誕敷豈無意也至若三字銜未副且有待焉玉鉉之委寄不輕尙賴董治之力銅闈之開講有日尤合輔導之方於戲飾榮光則漢曹窋之宣誥書念先故則周大姫之致恩侑元朝頒休老之敎政軫貽燕謨之規吉日卜嘉賓之筵爲誦示周行之什金近淳製讀訖傳敎官以敎書授樂性樂性離次跪受以授錄事一坐再至仍跪工曹郞廳奉几杖立傳於樂性樂性離次跪受以授錄事仍進箋予命讀箋節次竝除之樂性及參班諸臣行禮訖予遣史官命樂性及參班大臣左議政蔡濟恭領敦寧金履素右議政李秉模入侍予命樂性諸子扶腋以陞仍謂樂性曰卿位躋上相年及耄耋世所謂吉祥善事咸萃罔有缺而至於今日之禮又是國朝以來大臣之所罕有者此豈但卿一家一人之豐福憅力哉予則以爲賁飾休象導達和氣未必不有賴於今日此擧日前元子開講行於此軒而今日賜几杖亦於此軒爲之予意蓋有在矣樂性曰臣生老太平得至今日獲蒙此曠世之恩榮感祝悚恧之情難以言語形容矣予命樂性內外孫隨入者竝進前敎樂性曰卿之諸孫相貌皆俊秀可占卿家福力之未艾也予謂承旨曰大臣賜几杖後例定下隸一人自戶曹量給料布凡有朝會皆奉杖以從雖於入侍時亦至於閤門外卽古者杖於朝之義也今亦依此擧行乎承旨李泰永對曰前例如此而今番則未及定行云矣予命判敦寧李敏輔入侍敎曰卿將享專城之養卿之福力亦不讓於領相矣仍謂諸臣曰今日此筵便一耆老會亦可謂盛事矣予謂承旨曰宣醞時賜樂樂工爲幾人乎承旨曰二十四人云矣予曰處容舞及舞童果皆待令乎承旨奏待令於闕門外予謂樂性曰卿當領宴早卽出去仍命法樂自殿庭前導時原任閣臣竝圍繞至其家
정조 21년 · 강
元子行日次講于集福軒外軒
정조 21년 · 목
是日領議政洪樂性賜几杖殿座諸閣臣皆陞殿予謂原任直閣南公轍曰今日卽元子講學日次閣臣一人當看檢行禮儀節爾以文淸之子宜有家庭聞見與諭善待于萬八門外也凡日次講時諭善先爲問安於元子則元子答之仍問諭善安否卽古例也預爲言及於諭善好矣予仍還內公轍與左諭善尹得孚待于萬八門外公廨予命宣飯于得孚公轍少頃司謁引諭善入諭善拜元子答拜得孚曰數日間睿候若何元子曰好在矣諭善間亦平安耶得孚曰好過矣遂開講元子讀前受音一遍自古者小學止晦庵題得孚曰灑掃應對卽不過小子之疏節而乃爲大學之基本何也元子曰自小及大自近及遠次第如此矣得孚曰全書果指何書而何以云不可見耶元子曰全書卽三代敎人之法而秦始皇焚詩書故今不可見矣得孚曰蒐輯二字何義元子曰蒐是搜訪之謂輯乃編集之義也得孚日初筵講讀如是卓越不勝欽頌矣遂出通栍諭善讀新受音一遍自元亨利貞止以達其支元子受讀訖得孚敷陳文義元子問曰元字何義也得孚曰元者生物之始亨者生物之通利者生物之成貞者生物之固在四時爲春夏秋冬在人爲仁義禮智常是天理之本體聖人則之統萬善而不遺故曰綱綱猶網之有綱也綱擧則自然目張矣愛親敬兄忠君弟長皆出於自然之常性而愛親最大自天子至於庶人莫不以愛親爲本由是觀之則爲學之道當以孝之一字爲先矣或有常時疑義處下詢焉元子曰四端何謂也得孚曰此指上文仁義禮智而言其瑞自有隨感而見者惻隱羞惡辭讓是非皆其端也人皆有此性而聖人則存此性而爲聖衆人則爲物欲所蔽而不得爲善矣元子曰秉彝二字未知何義耶得孚曰此是人所秉執之常性也愛敬忠弟皆根於天賦之常性而非勉强而得之之謂也元子曰此云惟聖性者於聖人何以下者字耶得孚曰中庸亦有惟聖者之文者字非不尊之稱也得孚曰人於幼穉初學之時必先讀小學者敢問何義歟元子曰小學是治國平天下之本故必先讀之矣得孚曰睿敎及此不勝欽仰矣世間可好之事豈有如讀書者乎伏願留念勤業而開講旣間三日爲之三日之間必毋優遊詳審溫習俾有日新月將之益焉
정조 21년 · 강
命左諭善尹得孚右諭善李城輔陞秩
정조 21년 · 목
領議政洪樂性啓言元子宮始講後冑筵續開以收緝熙之功正是今日急先之務而師傅宋煥箕已尋鄕路雖勤敦勉之敎還朝早晚姑未可知自今日書筵諭善專當導迪之任而任重秩輕有礙事體左諭善尹得孚右諭善李城輔請竝爲陞資以尊講席之體從之
정조 21년 · 목
以李顯默爲副校理尹行直爲副修撰大司成尹得孚行副護軍李城輔今加嘉善
정조 21년 · 강
右尹申耆疏辭新資賜例批
정조 21년 · 강
同義禁沈基泰與知義禁李祖源有應避之嫌陳疏乞遞賜例批尋因該曹稟處許之
정조 21년 · 강
勘放金吾時囚權思浩
정조 21년 · 목
義禁府啓言時囚權思浩區別功議草記勘放事命下矣思浩無功議云杖一百以公罪收贖放送矣
정조 21년 · 목
狀啓以爲祗奉聖批傳諭于大護軍宋煥箕處則以爲臣猥有陳懇方竢嚴譴伏奉聖批辭意諄複至以趁今招徠尙有可及爲諭區區感悚之忱益不知所對臣之還尋鄕路卽在於盛擧順成之後者固出於素定不但以乞言之敎有不敢當也臣雖在途而戀結之私愈不能已路迎先祖祠版亦無以爲懷今於勤諭之下豈敢不趨承而病伏旅店涔涔欲盡殆是進退維谷也只將寸寸扶舁以期歸死邱壑而罪犯逋慢益復惶懍云矣
정조 21년 · 목
持公事入侍也○予曰近久不雨農家方念之云乎以諸道狀啓觀之則兩西不如湖南矣承旨李肇源曰諸道中兩南最爲沾洽云矣予曰先正祠版今日入城己巳以後初有之事也先正爲孝廟師傅早被恩遇年未六十而已以大老見稱至于三朝而禮遇曠絕大抵光正秉義之卓出處之正予所曠感者深焉今於百年之後聞其祠像之入京予實有愴感者矣今下親撰祭文出給香室官淨書諸承旨如有往參者出去可也予又曰景獻公獨拜西宮之節亦可謂卓然而昏朝孼臣之誣爲先正不瞑之恨云矣肇源曰此語在文純公權尙夏所記矣
정조 21년 · 강
召見承旨李肇源于重熙堂命於筵退後以筵敎一通錄給湖西封章儒生而原疏令翰林取藏于春秋館之西庫
정조 21년 · 목
予曰光正祠版何時入來耶肇源曰差晚當入來云矣予曰搢紳章甫之出迎凡爲幾何肇源曰當往者盡往云矣然而湖中多士之伏閤者不得出迎亦是抑鬱之一端也予曰封章何事肇源曰前年奉朝賀書中有遍于湖西之語湖西士夫之冀北也爲士者旣聞此語一欲卞暴事理與義分卽是當然而閱月伏閤無路徹呈政院旣無以冒禁而捧入儒生亦不可抱疏而空還群情抑鬱士氣摧沮本事雖是禁令而此不過多士之自明而自暴者則恐宜有參酌之道且念待士之義亦恐得宜矣予曰爾其筵退後招致封章儒生以予意面諭曰爾等爲雪一方之恥有此封章之擧云而爾等豈有恥乎囂囂者計在敲撼大臣欲使之自起自熄設禁於疏章卽爲大臣也予視湖西如視鄒魯在爾等如有毫分爲累之端則不待爾等之封章當先卽洞諭本道人士矣到今此疏許捧殊非當初爲大臣設禁之本意爾等知此退去而違禁之疏欲示優待之意則或有付之史官藏于西庫之故事原疏令翰林取來藏之春秋館西庫筵敎一通亦爲錄給封章諸生也
정조 21년 · 강
遣承旨致祭于先正文正公宋時烈
정조 21년 · 강
召見全羅左水使趙岱于誠正閣
정조 21년 · 강
遞承旨李勉兢以兪漢寧代之前望也
정조 21년 · 강
遣史官問大護軍宋煥箕起居諭以待秋涼上來仍命偕來承旨復路
정조 21년 · 목
偕來承旨徐邁修以大護軍宋煥箕今二十四日自振威縣轉向成歡驛故臣亦隨往馳啓敎以見卿狀啓山林之行已過畿境云日望其賁然肯顧而行邁悠悠無意旋斾況今初熱無異盛夏而七耋筋力在途必多撼頓決知其難强而徒事敦迫以外面文具備例之者實非懋實底道更遣史官問其起居仍以更待秋涼上來之意傳諭卿則復路事回諭
정조 21년 · 강
申諭右諭善李城輔竢間上來
정조 21년 · 목
假注書李晳狀啓以爲臣敬奉聖敎馳到驪州牧上洞行副護軍李城輔所住處則以爲臣鄕里病伏之中竊聽儒賢造朝開講禮成而臣名係宮僚跡阻講綴瞻望歡忭益切戀鬱之忱不意史官傳宣聖旨申以筵敎責勉之訓凝佇之諭諄複鄭重有非賤臣所敢承當臣之情實曾所仰暴而至於賤疾近益沈篤耳聾特甚言語不相通以此癃癈之狀實無自力之望慢命之罪益無所逃云矣臣則仍爲復路敎以招徕之擧豈爲外面觀瞻必致之意到今在卿尤緊卿其俟少間上來之意令地方官下諭于右諭善李城輔處
정조 21년 · 강
重推都總管李家煥仍飭肅命
정조 21년 · 목
政院啓言都總管李家煥處問啓事命下矣間于李家煥處則以爲臣以疏才畸跡謬蒙千古所無之知遇則人猜鬼怒加以千古所無之題目乃是乘除常理尙誰怨尤況向來言者之說雖極奇怪聖明旣悉俯燭公議亦復自在都歸落空顧何呈辨嗣後掇拾齗齗之論又出於趣舍不同聲息漠然之中試使臣易地當之奮然思斥卽是常情朝廷之上此等議論所不容無臣每聞之竊爲之喜但論人之法必須摭實告君之辭所宜詳審惜其不知出此而大意自好臣固不求備亦不以爲嫌也第臣所大懼者本以畸單兼昧俯仰而殊恩隆渥曠世無比負乘致寇理必難免若夫縻以官爵廁之周行則其於雎盱無異抱薪救火惟有奉持酸醎不適乘機投石之恩言永謝榮塗以卒餘生則却薪而火自止帖然都無事區區微諒亶在於此旣以誓心又以誓墓以是前後恩除促敎之下迷不知變恭竢鈇鉞之誅云矣敎以譴補旣伸廉防則特點看作鐵限果何所據從重推考使之卽爲入來肅命
정조 21년 · 강
命厚州之鎭將入防土卒把守幷革罷使該鎭將專管擧行
정조 21년 · 목
備邊司啓言卽見南兵使李壽鵬狀啓則以爲三水府厚州留防每年五月魚面神方自作江口四鎭堡邊將替相入防又使新舊▣波知兩鎭堡土卒輪回把守蓋由於厚州之曠廢而今則許闢募集設鎭建官各鎭堡之依前留防不過貽弊而已留防把守等節該鎭專管擧行似合便宜請令廟堂稟處矣今旣設鎭建官則不當膠守舊例自今年爲始鎭將入防土卒把守竝爲革罷使該鎭將專管擧行俾無疏虞之弊事請各別申飭允之
정조 21년 · 강
命檢書官成海應拿處傳旨待校正册子修納捧入
정조 21년 · 목
內閣啓言日省錄修正事體莫重而卽伏見去丙辰年日省錄則當錄條件之全然闕漏者殆過數三十處當該檢書官不可無飭其中落漏最多之檢書官成海應請令該府拿問處之允之敎以待校正册子修納捧傳旨
정조 21년 · 강
大司成尹得孚疏辭新資賜例批
정조 21년 · 강
命嶺南後漕倉領運差員安骨萬戶金壽玉爲先罷黜待畢領運拿問重勘都差使員密陽府使李義綱護送地方官巨濟府使梁垸竝先罷後拿敗船地方官漆原縣監朴命燮拿問定罪仍命義綱明日捧供
정조 21년 · 목
戶曹啓言觀此慶尙監司李亨元狀啓則以爲査官咸安郡守沈厚之密陽兼任梁山郡守尹魯東牒呈內昌寧月字船戶曹納稅太一百五十四石雜費太九石零米六石零換貿米一百三十一石零密陽稅米二十一石太四石三手糧米一百五十石雜費米五石金海換貿米五十石賑恤廳納玄風大同米二百十二石金海大同米二百六十石均役廳納玄風常賑米三十石梁山常賑米十二石零金海常賑米八十石雜費米六石零合米九百六十四石零太一百六十七石零今已準拯昌寧吳字船戶曹納稅太四十九石零玄風稅太入十石零雜費太七石零米五石零靈山三手糧米一百石密陽三手糧米五十石雜費米五石稅米二十三石太五石金海換貿米一百十三石宣惠廳納金海大同米二百五十一石零梁山砲糧米二百八十六石零昌寧大同米五十石玄風公作米一百四石雜費米六石零合米九百九十四石零太一百四十二石零內米三十一石太五石卽爲乾卸其餘亦爲準拯玄風宿字船戶曹納稅太九十七石零換貿米一百石靈山稅太三十二石零雜費太七石零米五石零昌寧三手糧米二百石雜費米六石零金海換貿米一百四石密陽稅米二十石太五石宣惠廳納玄風大同米三百四十八石金海大同米三十三石零草溪砲糧米一百三十四石零靈山砲糧米二十六石零掌樂院納玄風保米三石零雜費米八石零合米九百九十石零太一百四十二石零內乾卸米四十五石太五石外準數拯出昌寧張字船戶曹納密陽稅太一百四十九石零米二十三石三手糧米七十九石零免稅三手糧米十二石零雜費米五石零靈山稅太四十二石零雜費太十一石零米七石零免稅三手糧米十八石零昌寧三手糧米三十六石零免稅三手糧米二十八石零梁山三手糧米八十六石零免稅三手糧米二十二石零金海三手糧米四石零免稅三手糧米四十二石零雜費米十石零宣惠廳納密陽公作米四百七十六石零大同米八十石零合米九百三十四石零太二百三石零內米一百八十四石登時乾卸其餘米太亦已準拯密陽宙字船戶曹納稅太一百石雜費太六石米四石稅米二十三石太四石壽進宮米八石換貿米二百石宣惠廳納密陽大同米五百五十石草溪砲糧米二百二十二石雜費米三石零合米一千十石零太一百十一石內米三百九十三石太九石亦爲乾卸其餘穀物一倂拯出金海張字船戶曹納稅太一百五十四石雜費太九石零米六石零三手糧米二百石雜費米六石零宜嬪墓位米五十七石雜費米十石零昌寧換貿米五十石密陽稅米二十二石宣惠廳納金海大同米五百六十三石零草溪砲糧米五十石掌樂院納金海保米五石零合米九百七十一石零太一百六十三石零內拯米爲六百二十六石太爲一百十三石未拯米爲三百四十五石零太爲五十石零矣一綜出洋六船漂風之狀此全彼敗舟覆人存之跡俱涉疑訝而參以査案推以事勢雖不敢以故敗論斷其在重漕法杜後弊之道不可尋常處之當該監色沙格等待拷限別加嚴刑期於得情勘律計料沈沒米太計其列邑程道隨拯隨分業已畢擧行至於金海張字船未拯米太依法準徵於監色沙格等處都差使員該地方官及領運差員等罪狀已爲臚列於形止狀聞中幷令該曹稟處云矣敗船沙格自有當律在囚各人另加嚴覈期於輸款領運差使員安骨萬戶金壽玉全無作綜之法終歸臭載之境爲先罷黜待漕運畢上納拿問重勘都差使員密陽府使李義綱常時不善董飭之責在所難免護送地方官巨濟府使梁垸漂流之患始自掌內則護送不用心之罪亦極可駭幷罷黜令該府拿問處之敗船地方官漆原縣監朴命燮漕船致敗旣在境內一體拿問定罪監色等依定式嚴刑遠配穀物則道啓中以爲乾卸米已爲裝載發送其餘穀物隨拯隨分限秋成督捧及期添載上納云本色上納能無貽弊之端乎拯劣米以錢代捧乃是筵稟定式令廟堂稟處他餘穀物請令各衙門稟處允之敎以嶺南之設置漕倉政爲杜後弊於臭載則年來犯科依舊紀綱所在寧不駭痛六隻雖異於九隻其爲夥然與年前該倅可謂二而一豈有輕重之可言都差使員不可罷黜而止令該府拿問別般勘律以爲懲後之地○義禁府以密陽前府使李義綱拿囚啓敎以明日捧供
정조 21년 · 목
以徐邁修爲兵曹參判申耆爲同義禁尹㬘爲密陽府使申啓文爲巨濟府使
정조 21년 · 강
命康津縣拯活人命人蔡昌淑加資李日同等二人一體帖加
정조 21년 · 목
兵曹啓言觀此全羅監司徐鼎修狀啓則以爲康津縣監趙弘鎭牒呈內本縣加里浦掌內靑山島居船人郭日老與同島民人男女竝十三名及各處商人七名合二十一名同騎一船到新智島後洋猝遇風浪船隻沈覆二十一名俱爲落水蒼黃之際莞島居良人蔡昌淑烽燧軍李日同射夫金登孫等三人乘船過去見其危迫之狀急棹而往郭日老等十九名幸得拯活云蔡昌淑等三人之拯出十九人命誠甚可尙令該曹考例稟處云矣首褒人蔡昌淑似當依法典施以加資之典李日同金登孫論賞不無差等請令本道拔例施賞從之敎以其餘二人帖加一體成給俾遠外土人知朝家重民命之意
정조 21년 · 강
命時囚南有寬依同罪他囚例勘放
정조 21년 · 목
慶尙監司李亨元以星州百歲老人金連太遺漏當該星州兼任仁同前府使南有寬現告馳啓義禁府以有寬拿囚啓敎以依同罪他囚例區別功議草記勘放
정조 21년 · 강
咸鏡監司李鼎運以豊沛樓始役日子馳啓
정조 21년 · 목
狀啓以爲咸興本宮豊沛樓開基日子今月十七日爲吉云故將以十七日辰時開基仍爲始役臣於伊日馳進役所以爲董役之地材瓦今幾準備而凡係民邑爲弊之端一切嚴禁之意察飭於逢授官北靑兼任洪原縣監崔寅燮及監董裨校等處
정조 21년 · 강
忠淸監司林濟遠以尼城藍浦兩縣及栗峯驛還穀各年虛錄磨勘時道臣姓名馳啓
정조 21년 · 목
狀啓以爲尼城縣還穀壬子甲寅兩年條虛錄磨勘時道臣則李亨元乙卯條虛錄磨勘時道臣則李鼎運藍浦縣還穀乙卯條虛錄磨勘時道臣則李鼎運栗峰驛還穀庚戌條虛錄磨勘時道臣則朴宗岳辛亥條虛錄磨勘時道臣則朴天衡壬子癸丑甲寅三年條虛錄磨勘時道臣則李亨元故竝爲現告
정조 21년 · 목
具翼善冠袞龍袍乘輿出永淸門由明政門出弘化門入逌瞻門至宮門外降輿詣版位行禮仍詣宮內奉審訖詣齋室少選出齋室西門乘輿出逌瞻門入弘化門由明政門永淸門還內
정조 21년 · 강
命江華留守林蓍喆狀啓還送刊去職名奪符拿來諸承旨幷遞職
정조 21년 · 목
蓍喆狀啓以爲本月二十五日戌時量備局書吏徐慶昌白文私通以爲卽者以司謁口傳下敎內前江華留守金履翼在任時持內庫記簿來待事已爲下敎而金履翼今旣遞任新留守持內庫記簿明日來待事令備吏私通矣事當依下敎卽地趲程而第伏念私通異於行會且無踏印防僞之事則當此防守至嚴之日以此備吏白文私通遽然上去事涉疏率而晏然在營亦非義分之所敢安故同日戌時量臣離營待令于文殊山城更待可信公文前進計料敎曰政院分付矣備局知委矣此非傳敎而何則謂無踏印文跡者寧有如許國綱臣分乎曰以傳敎則傳敎比之印關輕重果何如乎逗遛中路投呈狀啓者尤爲駭然該守臣爲先刊去職名發遣宣傳官奪其密兵符拿來待交龜拿待以爲親問嚴處之地亦令兵曹知悉然則文書經歷持待事更令政院分付守臣之代卽刻議薦政官牌招下批待下批當日辭朝倍道卽爲赴任似此狀啓不爲請罪無一言捧入事關於沁都則國綱不欲顧臣分不欲守是果何許貌樣當該在院承旨一竝遞其職狀啓還下送
정조 21년 · 강
以洪明浩金達淳李魯述申耆李祖承李景溟爲承旨竝前望也
정조 21년 · 강
遞判義禁洪檍以閔鍾顯代之尋遞鍾顯以趙宗鉉代之幷前望也
정조 21년 · 목
檍屢違召鍾顯有實故也○政院以宗鉉方在罷職不敍中啓敎以敍用
정조 21년 · 강
以李義弼爲江華留守備薦也
정조 21년 · 강
罷吏曹參議蔡弘遠校理尹序東宋翼孝副校理李顯默副修撰朴鍾淳職
정조 21년 · 목
以韓用龜爲吏曹參議金近淳爲校理李基讓爲副修撰趙鎭寬爲禮曹參判姜彝正爲兵曹參判李漢豊爲漢城右尹
정조 21년 · 강
命校理金近淳望筒勿施
정조 21년 · 목
吏曹啓言新除授校理金近淳與政廳承旨金達淳四寸兄弟相避而臣矇然擬望至蒙恩點不勝惶恐而校理金近淳望筒請勿施允之
정조 21년 · 강
命北關漁稅査實增減以除民弊
정조 21년 · 목
均役廳啓言咸鏡道揮罹防簾之弊論理草記事命下矣北關海稅當初自該道量定其額別無不足之說矣近來頉報相續至有前道臣筵稟之擧其爲民弊似必有由第漁鹽之產自有彼此贏縮之時箭網雖不足而船鹽或有裕此邑雖減數而彼邑或增額則推移牽補豈無其道而遺漏者不加査察陳廢者只請蠲減昨年之減給廢箭旣爲百坐而今年之說弊又如此若此不已則北關漁稅終必無稅而後已且無某邑某處之指的爲言則雖欲査減無以憑據更令該道道臣無論船鹽箭網逐邑査實可減者減之可增者增之考較推移使公稅無空失之患民弊得永除之意請申飭分付允之
정조 21년 · 강
命扶安縣稅船致敗監色沙格更加嚴訊安興僉使李運祥重棍扶安縣監李允行添載委折令道臣査實狀聞拯劣米太依定式作錢狀捧
정조 21년 · 목
宣惠廳啓言觀此忠淸監司林濟遠狀啓則以爲泰安郡守金星甲牒呈內全羅道扶安縣丙辰條宣惠廳及禁衛營納米太合一千四百五十一石零所載船隻致敗於安興竹島後洋而前後所拯米完不完幷一千四百五十一石零內米四百八十二石太三十八石零分俵泰安米四百九十四石分俵海美米四百三十六石零分俵瑞山數外加拯米太三十六石零充補於作完縮故今此實米太旣準勘合實數則雖不可以故敗論而不由元山直向外洋致此覆沒已極痛惋莫重上納謂有斛上餘剩恣意分石大關後弊不可尋常處之監色沙格一倂嚴刑仍囚泰安獄安興鎭護送監色各別嚴刑該僉使李運祥拿致重棍計料裝載官則勘合實數計除船雜費及禁衛營移劃米則別無濫載之事論罪一款置之云矣今此敗船拯出米太旣準勘合實數則不可歸之於故敗而不欲逢點於元山乃敢直向於外洋致此沈沒已極痛惋舟司帖文之外加數裝載元穀未納之前先自分石其所幻弄昭不可掩在囚監色沙格等更加嚴訊期於得情安興鎭護送監色則道臣已爲勘罪而該僉使依定式重棍之意分付該道臣裝載官扶安縣監則稅穀裝載之法限以千石而開錄石數於帖文以爲京外之考驗則禁衛營移劃大同米一百六十餘石之無公文知委非帖文載錄而數外添載船人雖曰願載帖文自有分定則許令添載萬萬可駭卽令道臣詳考本邑勘合及船人帖文嚴加査問於監色沙格等處更爲狀聞後以爲稟處之地所拯穀物旣皆分俵幷與劣米太而亦依定式代錢卽爲收捧上納而衙門區別成册修報之意分付他餘穀物請令該衙門稟處允之
정조 21년 · 강
飭朔州朔寧被燒民戶拔例顧助
정조 21년 · 목
平安監司朴宗甲以朔州府民家十三戶燒燼馳啓敎曰方農失所極爲矜悶拔例顧助斯速奠接後使之報營其中小殘戶身役勿徵京畿監司李在學以朔寧郡民家二十一戶燒燼馳啓敎曰方農失所極爲矜悶拔例顧助斯速奠接後使之報營
정조 21년 · 강
黃海監司李義駿疏辭藩任賜例批
정조 21년 · 강
義禁府以南有寬依同罪他囚例附過放送啓
정조 21년 · 강
御春塘臺行武藝廳夏等試射施賞有差
정조 21년 · 목
入格別單兼司僕黃仁喆等三人柳葉箭貫一中邊二中李再興騎蒭二中金潤喆等六人鞭蒭六中各兒馬帖一隻賜給
정조 21년 · 강
景慕宮夏享大祭命攝儀牲器親省
정조 21년 · 목
因禮曹來五月初二日景慕宮夏享大祭親傳香取稟單子敎以攝儀受香日卽朔朝也曉早先詣眞殿行禮仍至享所親省牲器以此擧行
정조 21년 · 목
左諭善尹得孚入見如儀原任直閣南公轍同爲入參元子誦前受音自元亨利貞止惟聖之謨得孚曰此云人性之綱綱是何綱耶元子曰爲仁義禮智之綱矣得孚曰四端是何端也元子曰仁義禮智之端也得孚曰秉彝人所共得自當順之而已何以曰無强耶元子曰出於自然非勉强之謂也得孚曰惟聖斯惻何以有惻之之心乎元子曰謂衆人之蚩蚩者也書徒出通栍諭善讀新受音一遍自子思子止女鞶絲元子受讀訖得孚陳文義一通元子曰何以求寡言者爲之師耶得孚曰言語貴於寡少男子猶然況女子之性尤貴乎專一安靜所以必求寡言者爲之子師者此也得孚曰世上至樂事莫如讀書伏未知閣下於一日之間讀書時多乎游戲時多乎元子曰自然游戲時多矣得孚曰每於讀書之時有好意而無厭意乎元子曰自有好意時亦不無厭意時矣得孚曰閣下此敎實出於衷曲無隱之意誠悃藹然下情不勝欽歎喜幸矣惟願益加留念焉
정조 21년 · 강
召見江華留守李義弼于重熙堂命奪符拿來舊留守姑爲留接於畿營公廨以待過齋後處分
정조 21년 · 목
辭陛也○敎曰江華留守入侍行到處使之卽爲交龜而今日以後夏享齋戒相値奪符拿來之舊留守姑爲押來留接於畿營公廨以待過齋後處分事奉命宣傳官處下諭
정조 21년 · 강
命後漕倉漕船致敗拯劣米依定式以錢代捧
정조 21년 · 목
備邊司啓言因慶尙監司李亨元後漕倉漕船致敗狀啓戶曹啓目內以爲道啓中拯劣米限秋成督捧及期添載上納云拯劣米以錢代捧乃是筵稟定式請令廟堂稟處矣今年嶺南雖曰穀賤錢荒旣已定式之後不可闊狹今此拯劣米依定式以錢代捧之意請分付道臣允之
정조 21년 · 강
遞判義禁趙宗鉉知義禁李祖源同義禁徐邁修申耆
정조 21년 · 목
宗鉉再違召敎曰聞有實病云許遞何必每每點下於前望乎在外及時帶承宣人許遞政官牌招開政以在京當爲行公人差出待下批牌招卽爲開坐
정조 21년 · 목
以韓光植爲校理○判義禁以鄭民始首擬洪檍末擬敎曰首望之實病衆所共知末擬亦然以無故人差出之意果如是乎銓官推考更令擬入○以邊得讓爲判義禁金履翼鄭東愼爲同義禁
정조 21년 · 강
命大護軍宋煥箕處戶曹輸送柴炭米肉更令地方官躬傳祿俸亦令往傳